Juleaften nærmer sig, og i Aaby Kirke er de i fuld gang med at forberede sig til kirkeårets travleste dag. - Det er jo den dag, hvor vi har allerflest mennesker i kirken, så det er en stor dag, siger Line Kjær Nielsen, der er sognepræst i kirken. Måske netop derfor, er der fra søndag indført yderligere restriktioner i alle landets kirker. Her kan du se indslaget fra søndagens gudstjeneste i Aaby Kirke. Nye restriktioner Blandt andet er arealkravet genindført. Det vil sige, at der maksimalt må være en person pr. to kvadratmeter gulvareal, hvis kirkegængerne sidder ned. Hvis de står op, må der være en person pr. fire kvadratmeter gulvareal. I Aaby Kirke har de ikke svært ved at omstille sig til de genindførte restriktioner. For afvikling af gudstjenesterne 24. december anbefaler Sundhedsstyrelsen yderligere tiltag som ekstra udluftning, regulering af trafikken ind og ud af kirken, og at man beholder mundbindet på under hele seancen. Julegudstjeneste kræver pladsreservation For at kunne overholde de nye restriktioner har flere kirker indført reservationskrav i forbindelse med julegudstjenesten. Hvis man vil sikre sig en plads på kirkebænken i Aaby Kirke, kan man fra på onsdag klokken 12 reservere billetter til en af julegudstjenesterne. - Vi har seks gudstjenester juleaften, og der kan være 70 mennesker til hver gudstjeneste, så det burde være muligt at få en plads, siger Line Kjær Nielsen. Sidste år blev julegudstjenesterne aflyst i ellevte time, og mange kirker valgte at lave en livestreaming i stedet for. Sognepræsten håber på, at julegudstjenesterne kan gennemføres i år. - For mange er det en rigtig vigtig dag at komme i kirke, og det er bare ikke det samme at overvære gudstjenesten hjemmefra. Der er en særlig stemning her i kirkens rum, siger hun. Trofaste kirkegængere bliver hjemme Blandt søndagens kirkegængere er der enighed om, at der er noget helt specielt ved at være i kirke i juledagene, men trods det springer de julegudstjenesten over i år. - Så er det bedre at vige pladsen for alle de familier, der måske ikke er i kirke så ofte, og som ser frem til det, fordi det er en tradition for dem, siger Birthe Olsson. Jens Anker Poulsen vil hellere i kirke juledag, hvor der typisk ikke er så stor rift om pladserne. - Jeg kunne ikke drømme om at tage i kirke 24. december, fordi det kan jo være, at der er nogen, der gerne vil, som så ikke kan komme ind, siger han. Sognepræsten i Aaby Kirke ved allerede nu godt, hvad hun ønsker sig til næste års jul. - Så håber jeg altså, at vi er helt tilbage til normalen. Og så kan vi forhåbentlig også holde vores skolegudstjenester. De måtte igen i år blive aflyst, siger Line Kjær Nielsen.

Opsummering:
Med seks dage til årets største kirkelige tilløbsstykke har Kirkeministeriet udarbejdet særlige anbefalinger i forbindelse med gudstjenester 24. december.